Lectio Divina

*fuq il-Vanġelu tal-Ħadd*

29 Ħadd ta’ Matul is-Sena

Sena B

Mk 10:35-45

Is-silta fiha żewġ partijiet (i) djalogu ma’ wlied Żebedew u (ii) tagħlim lit-tnax.

*35Ġakbu u Ġwanni, ulied Żebedew, resqu lejh u qalulu: “Mgħallem, dak li se nitolbuk irriduk tagħtihulna.”*

Dawn l-aħwa sajjieda: *telqu lil missierhom Żebedew fid-dgħajsa mal-lavranti, u marru warajh* (1, 19-20). Ġesù jlaqqamhom: *Boanerges, jiġifieri wlied ir-ragħad* (3, 17 ara wkoll Lq 9, 54). Fl-Evanġelju kważi dejjem jidhru ma’ Pietru, xi drabi Ġesù kien jagħżilhom it-tlieta li huma biex ikunu aktar qrib tiegħu (ara meta jqajjem tifla mill-mewt 5, 37; fit-trasfigurazzjoni 9, 2; fil-Ġetsemani 14, 33, kif ukoll fid-dar ta’ Xmun 1, 29). L-unika talba vera tad-dixxiplu hija dik li jagħmel ir-rieda tal-Imgħallem. Hawnhekk, Ġakbu u Ġwanni mhux talli ma jitolbux dan imma saħansitra jippretendu li Ġesù jagħmel ir-rieda tagħhom.

*36“Xi triduni nagħmlilkom?” staqsiehom. 37U huma weġbuh: “Ħallina noqogħdu wieħed fuq il-lemin tiegħek u l-ieħor fuq ix-xellug fil-glorja tiegħek.”*

Jekk wara l-ewwel tħabbira tal-mewt u l-qawmien ta’ Ġesù (ara 8, 31-33), ir-reazzjoni ta’ Pietru turi kemm ma kienx qed jifhem lill-Imgħallem, l-istess ħaġa tiġri lid-dixxipli wara t-tieni tħabbira (ara 9, 30-37), tant li joqogħdu jitħaddtu bejniethom fuq min kien l-akbar minnhom fil-missjoni ta’ Ġesù fuq l-art (ara wkoll 1, 17; 16, 15). Issa, wara t-tielet tħabbira (ara 10, 32-34) jerġa’ jiġri l-istess, anzi dawn l-aħwa jaħsbu aktar fil-bogħod għax il-postijiet li jippretendu mhumiex fl-art imma ‘fil-glorja tiegħu’, fil-*Parousia*, fil-milja ta’ Saltnatu. It-talba tagħhom - ambizzjuża, għatxana għas-suċċess u l-poter - tirrifletti l-mentalità kemm ta’ ikla messjanika trijonfanti (ara Mt 22, 1-10 jew Lq 14, 15-24) kif ukoll dik tas-sala tat-tron tas-sema (Apk 4.5. 19). Il-postijiet mitluba huma dawk tat-tieni (il-lemin) u t-tielet (ix-xellug) grad fil-ġerarkija tal-unuri u l-poter.

*38Imma Ġesù qalilhom: “Ma tafux x’intom titolbu. Għandkom ħila tixorbu l-kalċi li se nixrob jien, u titgħammdu bil-magħmudija li biha se nitgħammed jien?”*

It-tweġiba ta’ Ġesù fiha mistoqsija li tuża żewġ xbihat simboliċi: il-kalċi u l-magħmudija. Is-sens tal-kalċi huwa meħud mid-dinja rabbinika fejn il-kalċi kien ifisser il-bniedem li jsir suġġett għal destin ta’ tbatija: *Kalċi tad-deheb kienet Babilonja f’id il-Mulej, u bih sakkar l-art kollha* (Ġer 51, 7a. 25, 15-29; Is 51. 17.22). Il-ħżiena jixorbu kalċi li jeqridhom: *Il-Mulej għandu f’idu bieqja, bi nbid qawwi, imħawwar tajjeb; minnha jisqihom sal-aħħar qatra; il-ħżiena kollha tal-art jixorbuha* (Salm 75, 9). Ġesù jsir parti minn dan id-destin ta’ dnub, ta’ tbatija u ta’ qerda u jixrob dan il-kalċi (ara x’jgħid fil-Ġetsemani 14, 36) biex ikun mal-umanità midinba: *Dak li ma kienx jaf x’inhu dnub, Alla għamlu dnub għalina sabiex aħna nsiru fih ġustizzja ta’ Alla* (2Kor 5, 21). Għalhekk, il-kalċi mhux biss huwa riferiment għall-passjoni u l-mewt imma jinterpreta dawn bħala ġudizzju divin li jieħu fuqu kontra l-ħżiena: *Imbagħad ħa l-kalċi f’idejh, radd il-ħajr, newlilhom il-kalċi u qal: “Ixorbu lkoll minnu, għax dan huwa demmi, id-demm tal-Patt, li jixxerred għall-kotra għall-maħfra tad-dnubiet. Ngħidilkom, li ma nerġax nixrob iżjed minn dan il-frott tad-dielja sa dak inhar li nixrob inbid ġdid magħkom fis-Saltna ta’ Missieri”* (Mt 26, 27-29). L-istess ħaġa tista’ tingħad dwar il-magħmudija, fejn fl-Antik Testment hija metafora tat-tbatija, inkwiet u persekuzzjoni, mewġ li fihom il-bniedem jiġi mgħaddas (ara 2 Sam 22, 5; Salm 42, 8; 69, 2; Is 43, 2). Għalhekk f’dan il-kuntest l-inżul ta’ Ġesù fl-ilmijiet tal-Ġordan jikseb valur simboliku tal-għadsa tiegħu fil-passjoni u l-mewt mal-midinbin u għall-midinbin (ara Lq 3, 21). Fil-magħmudija Ġesù jikkundanna d-dnub billi jidentifika ruħu mal-midinbin b’tali mod li jieħu fuqu l-konsegwenza tal-ħażen tagħhom: *Wara t-tbatija tiegħu għad jara d-dawl, jixba’ bit-tagħrif tiegħu. Il-Ġust jiġġustifika lill-qaddej tiegħu quddiem il-kotra, u l-ħażen tagħhom jitgħabba bih hu* (ara Is 53).

*39“Għandna,” qalulu.*

It-tweġiba assertiva tal-aħwa turi kemm dawn ukoll ma kienux qed jifhmu x’timplika. Ironikament tippreparahom għal meta Ġesù jiġi arrestat, fejn propju hemmhekk *telquh u ħarbu* (14, 50). Quddiem Alla m’hemmx drittijiet jew pretensjonijiet (ara Ġob 9, 12). Il-pretensjoni tal-aħwa tikxef kemm id-dixxipulat tagħhom kienu qegħdin jgħixuh bħala mezz ta’ gwadan personali, b’loġika kummerċjali, fejn għal kull azzjoni hemm xi forma ta’ ħlas.

*Imbagħad qalilhom Ġesù: “Il-kalċi li se nixrob jien tixorbuh, iva, u titgħammdu wkoll bil-magħmudija li biha se nitgħammed jien;*

Dan huwa l-kalċi tat-twettiq tar-rieda tal-Missier imsemmi fit-talba li Ġesù jagħmel fil-Ġetsemani u din hi l-magħmudija li jitkellem dwarha f’Luqa 12, 50. Ġesù ma jċanfarhomx għall-pretensjoni tagħhom anzi jinqeda b’dan in-nuqqas ta’ għarfien spiritwali tagħhom u jibdlu fi stedina sabiex jimxu warajh. L-għatx għall-unuri, sikurezza, poter jista’ jinbidel f’għatx li jimita u li jieħu sehem minn dak kollu li hu ta’ Kristu, il-Qaddej li jbati. Jekk dakinhar li arrestaw lil Ġesù, ħadd mid-dixxipli ma tħalla jiġi arrestat (ara Ġw 18, 8), dan il-vers jekk ma jħabbarx il-martirju tagħhom żgur li jħabbar ‘destin’ ta’ tbatija minħabba fiH. Fil-fatt wara li jgħaddi ż-żmien u jingħata lilhom l-Ispirtu s-Santu, ix-xewqat tagħhom inbidlu f’dawk tal-Imgħallem: *Is-sultan Erodi medd idu fuq xi wħud mill-Knisja biex jaħqarhom, Huwa qabad lil Ġakbu, ħu Ġwanni, u qatagħlu rasu* (Atti 12, 1-2).

*40imma li wieħed joqgħod fuq il-lemin jew fuq ix-xellug tiegħi, din mhijiex ħaġa tiegħi li nagħtiha jien, imma hi għal dawk li għalihom kienet imħejjija.”*

Kemm min joqgħod f’dawn il-postijiet kif ukoll il-jum u s-siegħa li fihom jiġi Bin il-bniedem (ara 13, 32) bħal donnhom huma prerogattiva ta’ Alla l-Missier.

*41L-għaxra l-oħra, meta semgħu dan, saħnu għal Ġakbu u għal Ġwanni.*

ἀγανακτεῖν *(aganaktein)* tfisser korla murija bi kliem u għemil. Dan il-kunflitt li qasam il-grupp fi tnejn kixef kif anke fil-bqija kien hemm l-istess ambizzjonijiet.

*42Imma Ġesù sejħilhom u qalilhom: “Tafu intom, dawk in-nies, li l-bnedmin jgħodduhom bħala kapijiet tal-pagani, jaħkmu fuqhom, u l-kbarat tagħhom iħaddmu s-setgħa tagħhom fuqhom.*

προσκαλεσάμενος *(proskalesamenos)* - issejjaħ lejk, tiġbor madwarek - huwa l-istess verb użat dak in-nhar li sejħilhom, *u għażel tnax li semmiehom appostli biex jibqgħu miegħu biex jibgħathom jippridkaw* (3, 13-14)*.* Minbarra l-fatt li Pilatu jikkonferma din il-‘prassi abbusiva ta’ poter’ imsemmija minn Ġesù: *“Ma tafx li jien għandi s-setgħa neħilsek u għandi s-setgħa li nsallbek?”* (Ġw 19, 10b), l-istess komunità li lilha jindirizza ruħu Mark, taf b’dan l-abbuż ta’ ħakma u setgħa, għax ġarbet tbatija ħarxa taħt it-tirannija mġenna ta’ Neruni.

*43Fostkom ma għandux ikun hekk, imma min irid ikun kbir fostkom, għandu jkun qaddej tagħkom, 44u min irid ikun l-ewwel fostkom, għandu joqgħod ilsir ta’ kulħadd.*

Il-kelma ‘fostkom’ hija wżata tlett darbiet; tenfasizza l-urġenza tan-novità alternattiva ta’ mġieba partikulari u fundamentali fil-preżent. Għall-appostli ‘kbir’ u ‘qaddej’, ‘l-ewwel’ u ‘ilsir’ huma inkompatibli għaliex il-kategoriji mentali tagħhom kienu tat-tip Sid u lsir u mhux ta’ qadi kif jgħix Ġesù: *”Għax min hu l-akbar, dak li jkun fuq il-mejda, jew dak li jkun qed jaqdi? Mhux dak li jkun fuq il-mejda? Imma jien qiegħed fostkom nagħmilha ta’ qaddej”* (Lq 22, 27). In-nomi διάκονος *(diakonos)* qaddej u δοῦλος *(doulos)* ilsir (ara l-Innu ta’ Fil 2, 7-9 u l-ħasil tar-riġlejn fi Ġw 14, 3-16) fi Kristu jsiru kmandament ġdida għall-appostli (ara Ġw 13, 34).

*45Għax hekk ukoll Bin il-bniedem, hu ma ġiex biex ikun moqdi, imma biex jaqdi u biex jagħti ħajtu b’fidwa għall-kotra.”*

Dan il-kliem għandu bħala sfond tiegħu r-raba innu tal-Qaddej tal-Mulej li kellu jbati (ara Is 52, 13 – 53, 12), bid-differenza li fl-innu, it-tbatija tal-Qaddej hija ppreżentata daqs li kieku azzjoni ta’ Alla, waqt li fil-każ ta’ Ġesù hija għażla libera tiegħu: *“Ħadd ma jeħodhieli (il-ħajja), iżda jien nagħtiha minn rajja. Għandi setgħa li nagħtiha, u għandi s-setgħa li nerġa’ neħodha; din hi l-ordni li ħadt mingħand Missieri.”* (Ġw 10, 18). Il-qadi u l-għotja propja ta’ Ġesù huma l-espressjoni tal-imħabba ta’ Alla għall-bnedmin kollha, li tant ħabbhom (ara *Kerygma* ta’ Ġw 3, 16-18) li wasal li jaqdihom u jingħata għalihom sal-mewt, anzi sal-mewt tas-salib. λύτρον *(lytron) -* גָּאֳלֵי go’el - fidwa huwa r-riskatt ta’ bniedem ħieles li spiċċa lsir minħabba fid-djun, huwa l-prezz mgħoti bħala garanzija għall-ħelsien ta’ lsir jew ħabsi tal-gwerra.

**Xi punti għall-meditazzjoni, talb u azzjoni**

* *Il-qadi mhuwiex għajr sehem mill-ħidma ta’ Alla fid-dinja, daħla fl-imħabba attiva tiegħu għall-bnedmin li dehret u ħadmet fil-persuna ta’ Ġesù, Bin il-bniedem.* (Enzo Bianchi)
* Kull tip ta’ ħidma, skond l-ispirtu ta’ Ġesù, m’għandiex tkun affermazzjoni fuq l-oħrajn imma offerta propja lill-oħrajn.
* Il-kbir u l-ewwel wieħed huwa min jaqdi, qadi fl-affarijiet iż-żgħar tal-ħajja ta’ kuljum fil-gruppi, fil-parroċċi, fid-dar.
* Xi jfisser għalija li Kristu tgħabba bid-dnub tal-bniedem biex jeħilsu?
* L-imħabba twassal biex jien ukoll insir ‘fidwa’ għal dawk li huma fil-qrib.